CRISTOS ÎN CENTRUL MISIUNII BISERICII 


Pr. Cornel Berea 
Congregația Misionarilor Verbiti, Roman (Neamţ) 


Misiunea lui Cristos Răscumpărătorul, încredinţată Bisericii, este 
încă foarte departe de împlinire. La capătul celui de-al doilea mile- 
niu de la venirea lui, o privire de ansamblu asupra omenirii arată că 
această misiune se află încă la început şi că trebuie să ne angajăm cu 
toate puterile în slujba eil. 


Acestea sunt cuvintele - atât de des repetate - de la începutul Scri- 
sorii Enciclice Redemptoris Missio a papei loan Paul II. Deşi peste o 
lună se vor împlini nouă ani de când a fost scrisă şi publicată, acest 
strigăt al papei se bucură în continuare de actualitate şi - s-ar putea 
adăuga - de un real consens printre creştini. 


Tema conferinței de faţă se intitulează „Cristos în centrul 
misiunii Bisericii”. Cu alte cuvinte acest titlu ar dori să sugereze că în 
societatea de azi misiunea Bisericii este vastă şi multiformă, dar că ca 
are nevoie de o referinţă centrală, fără de care toate celelalte eforturi 
şi activităţi şi-ar pierde din vigoare şi din sens. 


Dacă aruncăm o privire pe harta lumii, vom vedea că două 
treimi din credincioşii Bisericii Catolice se află în Africa şi America 
Latină. În multe ţări de pe aceste continente creştinismul este relativ 
recent. Este vorba de regiuni în care problemele sunt atât de diferite şi 


! Toan Paul II, Scrisoarea Enciclică Redemptoris Missio (RMs), 07.12.1990, nr. 1: EV 


12/547. 

de complexe, încât Biserica nu poate ignora realitățile sărăciei, ale 
nedreptàtilor sociale, ale încălcării drepturilor omului. Nu poate ne- 
glija rănile trecutului, ce sunt încă vii şi dureroase, aşa cum s-a văzut 
la celebrarea celor 500 de ani de la descoperirea Americii Latine. Nu 
poate de asemeni, să nu acorde atenţie înculturării şi dialogului inter- 
religios. Altfel spus, pe agenda de lucru a Bisericii se pare că nu lip- 
sesc „priorităţile”, cum, de altfel, nu au lipsit niciodată! Dar ne-am 
putea întreba: care este viziunea de ansamblu a Bisericii în privința 
misiunii ei? Fără o astfel de viziune, am risca să mergem în toate 
direcţiile, să ne ocupăm de multe probleme şi să pierdem din vedere 
ceea ce este cu adevărat esenţial. 


Scrisoarea apostolică a papei loan Paul II Tertio Millennio 
Adveniente, ce stă drept fundal şi document de referinţă pentru acest 
simpozion teologic indică acest „esenţial” în persoana lui Isus 
Cristos. Cristos este unicul mijlocitor între Dumnezeu şi oameni; este 
cel ce duce la împlinire promisiunile Vechiului Testament; este însuşi 
Dumnezeu care îl caută pe om. Aceste cuvinte sunt foarte asemănătoare 
cu ceea ce papa scrisese cu patru ani înainte în Redemptoris Missio: 


La întrebarea de ce misiunea? noi răspundem cu credinţa si 
experiența Bisericii că adevărata eliberarea constă în deschiderea 
faţă de iubirea lui Cristos. In el şi numai în el suntem eliberaţi de orice 
alienare şi rătăcire, de robia faţă de puterea păcatului şi a morţii”. 


Scopul misiunii sale sunt proclamarea si instaurarea Împărăției 
lui Dumnezeu”. Papa ne sugerează că trebuie să avem în vedere 
persoana lui Cristos fără să o separăm de misiunea lui, misiune ce se 
poate sintetiza în cuvintele „Împărăţia lui Dumnezeu”. Aş dori mai 
întâi să subliniez centralitatea persoanei lui Cristos şi, apoi, într-un al 
doilea moment, să vorbesc despre conţinutul predicării lui Cristos 


Când am ajuns la Universitatea Gregoriana ca student în cadrul 
Facultăţii de Misiologie, am rămas uimit de vastitatea gândirii teolo- 


> RMs,nr. 11: EV 12/571. 
3 Cf. RMs, nr.13: EV 12/575-577. 


Dialog teologic 4 (1999) 93 


gice a Bisericii Catolice - şi nu numai a ei - în acest domeniu. Printre te- 
mele cel mai intens abordate erau cele de înculturare şi dialog inter-re- 
ligios, ecumenism şi evanghelizare, noile mişcări religioase şi vechile 
tradiţii africane, antropologie socială şi culturală... În toate aceste disci- 
pline, un anumit aspect revenea cu insistenţă, în mod obsedant, ca un 
fel de prag ce trebuia trecut cu necesitate: era persoana lui Cristos. A doua 
persoană dumnezeiască, întrupată dintr-o fecioară din poporul ebraic, 
ce a predicat un mesaj universal de mântuire şi care, după înviere, 
este celebrată şi adorată de creştini ca Mântuitor a toată omenirea şi a 
toată creaţia rămânea nu numai unica ce dădea un sens teologiei, dar 
şi istoriei noastre umane. 


Este clar şi totodată un fapt indiscutabil: a aşeza la temelia Bise- 
ricii şi a misiunii ei pe Cristos este un adevăr de credinţă, iar Biserica 
nu are sens fără Cristos; fără El tot ce noi înţelegem prin cuvântul 
„creştinism” ar fi golit de sens. Nu este Biserica cea care îşi propune 
să desfăşoare ceva în folosul omenirii, nu este misiunea ei aceea de a 
fi un fel de filantrop universal animat de bune intenţii, ci însuşi Fiul 
întrupat al lui Dumnezeu este acela ce încredințează o misiune Bise- 
ricii, misiune în centrul căreia se află predicarea şi înfăptuirea Împă- 
ràtiei lui Dumnezeu ce începe cu Cristos. 


A- vesti pe Cristos este misiunea Bisericii, dar ce înseamnă aceasta? 
De pildă, tot ceea ce face Biserica înseamnă automat că face parte din 
„misiunea” ei? Un teolog, Stephen Neill, spunea deja în 1959: „Când 
totul ajunge să însemne misiune, înseamnă că nimic nu mai este mi- 
siune”. Uneori auzim despre preoți sau laici misionari care, odată 
ajunşi în diferite ţări, se preocupă cu mult zel de a construi multe 
biserici, spitale, şosele, piscine, baruri, posturi de radio, hoteluri, case 
de odihnă... Este legitim a pune totul pe seama misiunii, pentru cauza 
lui Cristos? Care misiune a lui Cristos trebuie să o continuăm noi? 


I. Persoana lui Cristos si mesajul său. 


Isus a spus deschis că el a fost trimis de către Tatăl său din iubire. 
In special în Evanghelia după Sf. loan se subliniază conştiinţa lui Isus 

că este un trimis. Conform acestei evanghelii, Cristos este cel pe care Tatăl 
„l-a sfinţit şi l-a trimis în lume”. Tatăl, care este „lubirea”, este în ace- 
laşi timp „Tatăl care m-a trimis” sau, mai simplu, „Cel care m-a trimis”. 
Această expresie revine de circa 26 de ori în Evanghelia după Sf. loan. 


Conciliul Vatican II explică misiunea lui Isus ca fiind o prezenţă 
de împăcare: ,,... pentru a întemeia pacea sau comuniunea între oame- 
nii păcătoşi si El însuşi... Isus Cristos a fost trimis în lume ca Mijlo- 
citor adevărat între Dumnezeu si om'”. Din perspectiva Sf. Paul, 
mijlocirea şi împăcarea sunt elemente vitale din mysterion®. 


Experienţa continuà a Tatălui (Abbd) îi dă putere lui Isus să-şi 
împlinească misiunea sa pe deplin, o misiune ce are multiple dimen- 
siuni: mai întâi purcederea sa de la Tatăl, comuniunea sa cu El’ si 
reîntoarcerea sa la Tatăl“. Aceasta implică faptul că Isus şi-a realizat 
misiunea sa în lumina unei intimitàti continue cu Tatăl. A fi misionari 
în felul lui Isus implică pentru oricine această „experienţă a iubirii 
paterne a lui Abba”. 


Acelaşi Conciliu Vatican II, plecând de la viziunea universală a 
planului lui Dumnezeu cu privire la mântuire, priveşte Biserica drept 
cea care continuă, dezvoltă şi înfăptuieşte „misiunea lui Cristos 
însuşi”. Misiunea Bisericii nu este decât un act eclezial de fidelitate 
faţă de Isus. 


In 3,36; cf. Conciliul Vatican II, Decret privind activitatea misionară a Bisericii Ad 
Gentes (AG), 07.12.1965, nr. 3: EV 1/1092-1094; trad. rom. Conciliul Vatican IL 
Constituţii, decrete, declaraţii, traducerea Arhiepiscopiei Romano-Catolice de 
Bucureşti, 1990. 


° AG, nr. 3: EV 1/1092-1094. 

€ Cf.2 Cor 5,19; Col 1,13; Rm 5,1. 
7 Cf. In 10,38; 16,32. 

5 Cf. In 16,5; 7,33; 13,32. 

? Cf. AG, nr.5: EV 1/1096-1097. 

1. Misterul întrupării lui Cristos 


De o mare importanţă pentru misiunea lui Isus este misterul 
întrupării sale. Sf. Toma de Aquino explica în felul următor: 


În întrupare există două aspecte ce trebuie luate în considera- 
ție: persoana care asumă şi natura asumată. Din perspectiva persoa- 
nei care asumă, întruparea este desemnată cu numele de Misiune... 
Din perspectiva naturii asumate, întruparea primeşte numele de con- 
cepere sau de naştere temporală”. 


Radicala identificare a lui Isus cu fraţii săi, adică cu noi oa- 
menii, care ne face pe noi bogaţi în sărăcia făpturii noastre are multe 
consecinţe pentru misiunea noastră. Numai în perspectiva misterului 
lui Cristos, mai ales în întruparea sa, putem înţelege importanţa 
înculturării Evangheliei în diferite popoare şi culturi. 


2. Un mesaj si o viziune: ,, Impàràtia lui Dumnezeu ” 


Unica preocupare principală a lui Isus era evanghelizarea, vesti- 
rea şi actualizarea unei veşti bune. Această evanghelizare avea un 
conţinut precis: vestirea şi actualizarea Impărăţiei lui Dumnezeu. 


Ajunşi la acest punct să vedem în ce consta mesajul lui Cristos 
despre împărăția lui Dumnezeu, căci Biserica este chemată să se 
roage şi să lucreze pentru instaurarea acestei împărăţii. 


Să presupunem că un creştin ar îndrăzni să se adreseze unui 
rabin într-o sinagogă: „Mesia a venit deja şi a inaugurat Împărăţia lui 
Dumnezeu!”. Rabinul drept răspuns, probabil că ar deschide fereastra 
şi ar privi afară. Apoi ar spune: „Nu, lumea nu s-a schimbat, e la fel 
ca ieri. E un semn că Împărăţia lui Dumnezeu nu a venit încă”. 


Rabinul priveşte afară şi nu vede acea Împărăţie. Dar noi o vedem? 
Este ea vizibilă? 


10 St. Toma de Aquino, In II Sent., dist. 4, q. 1, d. 2, ad. 2. 

Dacă citim Evanghelia, am putea împărţi textele în două grupe: 
A iui A 11 
cele care ne vorbesc despre o împărăție viitoare şi cele ce ne vor- 
sh i Da 12 
besc că Împărăţia este deja prezentă în mijlocul nostru ^. 


Primul grup de texte reflectă acel sens de aşteptare tipic Israelului, 
un sens ce are rădăcini adânci în Vechiul Testament. 


Cel de-al doilea grup de texte, însă, se referă la ceva nou şi cu 
totul extraordinar: Împărăţia este în mijlocul nostru si se poate vedea. 
Este noutatea creştină. Cum este această împărăție? 


Împărăţia este un proiect al lui Dumnezeu Tatăl cu întreaga 
omenire, omenire care se îndreaptă spre realizarea definitivă a 
împărăției datorită suflului Duhului Sfânt a cărui acţiune este vizibilă 
în răspunsul istoric al omenirii, atunci când aceasta merge pe urmele 
lui Isus din Nazaret. 


Datorită faptului că misterul lui Cristos stă în centrul întregului 
plan salvific al Tatălui, Împărăţia lui Dumnezeu nu poate fi privită 
doar ca un concept, o teorie, o doctrină, un program. Împărăţia lui 
Dumnezeu este ceva real, ea este vizibilă înainte de toate într-o per- 
soană care are fata şi numele lui Isus din Nazaret chipul nevăzutului 
Dumnezeu. Nu putem despărţi Împărăţia lui Dumnezeu de Isus şi nici 
de Biserică!?. Şi aici este punctul care ne interesează: Biserica nu se 
are ca scop pe sine însăşi; ea se află în mod efectiv în slujba Împără- 
ţiei'“. Ea trebuie să promoveze valorile umane si cele evanghelice, 
căci sunt legate de „Vestea cea Bună”. Am putea spune că, dacă vrem 
să înţelegem bine raportul între Isus şi Biserica sa, trebuie să întele- 
gem bine care este raportul între Biserică şi Împărăţia lui Dumnezeu. 


1 Cf, Mt 4,17; Mc 1,15; Mt 6,10; 10,5. 
12 Cf. Mt 12,28; 16,28; Lc 11,20; 17,20-21. 


Cf. Conciliul Vatican II, Constituţia pastorală privind Biserica în lumea contemporană 
Gaudium et Spes (GS), 07.12.1965, nr. 22: EV 1/1385-1390; Conciliul Vatican II, 
Constituţia dogmatică despre Biserică, Lumen Gentium (LG), 21.11.1964, nr. 4: EV 
1/287-288; RMs, nn. 18-19. 


14 Cf. RMS, nr. 20. 

Scrisoarea Enciclică Redemptoris Missio la nr. 20 ne vorbeşte 
tocmai despre aceste lucru. 


Biserica este orânduită în vederea Impărăţiei lui Dumnezeu, 
căreia îi este sămânță, semn si instrument. 


Ea slujeşte Împărăția în primul rând prin chemarea la convertire, 
prin întemeierea de comunităţi şi înfiinţarea de noi Biserici locale, 
răspândind în lume „valorile evanghelice”, care sunt o expresie a 
Impàratiei. In sfârşit, Biserica slujeşte Împărăţia prin mijlocirea ei, 

? A 
prin rugăciunea neîncetată: „Vie Impărăția ta!” 


Diferite aspecte ale Împărăției lui Dumnezeu 


Isus nu doar a predicat Împărăţia, ci a şi înfăptuit-o prin fapte 
concrete. Prin gesturile şi minunile sale, prin atitudinile şi interven- 
tiile sale, Isus a pus în evidenţă lucrarea Împărăției, caracteristicile ei 
precum şi drumul spre a o înfăptui. 


Prima caracteristică : Împărăţia caută să facă din fiecare om un 
fiu al lui Dumnezeu, care să-l cunoască, să-l iubească şi să-l adore cu 
numele de „Abbâ” (Tăticule!). 


A doua caracteristică ne este dată de Sf. Paul: este o împărăție 
3915 


de „dreptate, pace si bucurie în Duhul Sfânt”. 

A treia caracteristică: această Împărăţia nu este una de dominare, 
de stăpânire, ci de slujire în comuniune şi unitate. „Pentru voi să nu 
fie aşa: cine este cel mai mare între voi, să devină cel mai mic, iar 
cine stăpâneşte să fie ca unul care slujeşte... Eu sunt în mijlocul 
vostru ca unul care slujeşte”. În acelaşi timp, a sluji Împărăţia lui 
Dumnezeu înseamnă a lupta împotriva răului sub toate formele sale: 
personală (păcatul), socială (nedreptatea, inegalitatea, ura, violenţa) etc. 


I5 Rm 14,17. 
16 Lc 22, 26-27. 

Două exigențe fundamentale ale Împărăției: 


O primă exigentà este iubirea concretă în fapte. „Veniţi, binecu- 
vantati Tatălui meu, mosteniti Impàratia pregătită pentru voi de la înteme- 
ierea lumii. Pentru că mi-a fost foame si voi mi-ati dat să manàne...”!”. 


A doua exigentà: Împărăţia trebuie cerută, implorată, primită ca 
un dar, cu simplitatea unui copil. Nu este rodul aritmetic al activi- 
tàtilor şi eforturilor umane. Împărăţia are propria sa dinamică origi- 
nală şi nu urmează criteriile de creştere ale acestei lumi. 


Proclamarea Împărăției lui Dumnezeu stă într-un mod absolut 
la centrul vocației Bisericii în lume. Misiunea aparține la adevărata 
natură a Bisericii, indiferent care ar fi situaţiile din viaţa ei, căci fără 
misiune nu există Biserică, deoarece Biserica continuă lucrarea de 
mântuire a neamului omenesc revelată şi înfăptuită de Isus Cristos, 
Mântuitorul nostru. Numai prin acea revărsare a Duhului Sfânt de la 
Rusalii, misiunea Bisericii este posibilă, iar comuniunea apostolică 
este înzestrată cu puterea Duhului pentru a predica Evanghelia lui 
Cristos care a murit şi a înviat pentru mântuirea noastră. Venirea 
Duhului Sfânt în Biserică nu este un eveniment istoric izolat în trecut, 
dar un dar permanent care dăruieşte viaţă Bisericii, asigurând exis- 
tenta ei în istoria omenirii, făcând posibilă mărturia ei despre Împă- 
răţia lui Dumnezeu deja inauguratà"*. 


II. Consecințe pastorale pentru misiunea Bisericii 


O Biserică - comuniune de Biserici locale - nu poate fi sacra- 
mentul comuniunii universale, adică al comuniunii oamenilor cu 
Dumnezeu şi al oamenilor între ei dacă nu este capabilă de a dărui şi 


17 Cf. Mt 25,34 ss. 


!8 Ton Bria, „Go Forth in Peace: Orthodox Perspectives on Mission”, în J.A. Scherer - 


S.B. Bevans (editori), New Directions in Mission &Evangelization, vol 1 (Basic 
Statements 1974-1991), Orbis Books, Maryknoll, New York 1992, p. 209. 

a primi. O atentă privire asupra vieţii Bisericii primare ne arată că 
aceasta înțelegea misiunea drept o inter-experientà pe două planuri: 
între comunităţile ecleziale şi între o comunitate eclezială şi popoarele 
necreştine. În primul caz, misiunea implica colaborarea şi îmbogățirea 
reciprocă între Biserici. În cel de-al doilea, dialogul ducea la ceea ce 
noi numim astăzi înculturare şi la întemeierea de noi comunităţi locale. 


O spiritualitate misionară nu poate face abstracţie de unicitatea 
persoanei lui Cristos si de valorile Impărăţiei lui Dumnezeu, acele va- 
lori indicate deja în Evanghelii şi de Sf. Paul în Scrisoarea către romani. 


Pe continentul european se pare că azi suntem chemaţi să dăm 
atenție unui anumit fel de misiune, mai precis: a deveni semne de spe- 
rantà pentru lumea de azi. Este ceea ce şi-a propus ca scop principal 
ultimul Sinod al Episcopilor Europeni. Nu putem însă să devenim 
semne de speranţă fără o autentică convertire interioară, pentru că, 
aşa cum scotea în evidenţă Instrumentum Laboris”, de multe ori pri- 
mele piedici în calea unei adevărate evanghelizări vin tocmai din 
interiorul Bisericii, nu din afara ei”. 


Aş dori să închei expunerea mea cu acea imagine pe care papa 
Ioan Paul II a folosit-o în diferite rânduri, o imagine pe care el a luat-o 
de la Sf. Paul: cea a areopagului atenian. Astăzi există pretutindeni 
multe areopaguri de diferite feluri: cel al culturii, al politicii, al 
economiei, al noilor forme de căutare religioasă - adesea fără o 
referință la un Dumnezeu personal. În aceste locuri suntem chemaţi 


= . . o. we 21 
să-l vestim pe Cristos care este acelaşi „ieri, astăzi şi totdeauna” . 


19 Instrumentum Laboris”, Document pregătitor la Sinodul Episcopilor din Europa (a 
doua Adunare Specială), în L'Osservatore Romano. Documenti, 33 (1990) pp. 2-19. 
% Vezi, în acest sens, nn. 11-15. 


2 Ev 138. 

Riassunto 


AI centro della missione della chiesa si trova la persona di Cristo. Senza 
questa centralità non ha senso l’esistenza della chiesa e la sua missione, 
nemmeno trova motivazione la sua attività. Secondo una prospettiva 
missionaria il mistero dell’incarnazione ci rivela Gesù come il ,,mandato”, 
il „missionario del Padre”. L'annuncio portato da Gesù consiste 
nell’annuncio del ,,Regno di Dio”, che è intimamente unito alla persona di 
Gesù e alla sua chiesa. Questa visione teologica contiene conseguenze 
concrete sull’attività pastorale della chiesa, che continua nel mondo la 
missione del Figlio per la forza dello Spirito Santo. 


